Hartkleuter se ouers neem moeilike besluit: 'Die risiko is te groot' | Maroela Media
Carli van Straten vroeër in die hospitaal. Foto: Facebook
"Ek het mos gesê beplanning is vir 'n hartpasiënt 'n vloekwoord."
Só sê Riaan van Straten, die pa van die vierjarige Carli wat veronderstel was om vandag 'n massiewe opehartoperasie te ondergaan, wat op die laaste nipper uitgestel is.
Klein Carli sal nie vandag die operasie ondergaan soos verwag is nie. "Die risiko is te groot en die moontlikheid dat sy nie operasie gaan oorleef nie, is te hoog. So die operasie is uitgestel," het Van Straten gesê.
Carli, wat met vier verskillende hartdefekte gebore is, sou vanoggend 'n "instandhoudingsoperasie" in die Netcare Christiaan Barnard-gedenkhospitaal in die Kaap ondergaan om al die werk wat aan haar hart gedoen is toe sy ses maande oud was, aan te pas by haar hart wat sedertdien natuurlik aansienlik gegroei het.
Carli se dokter het Dinsdag ná "'n beplanningsoperasie" gesê hy sou graag die operasie op 'n latere stadium wou doen, maar wou terselfdertyd ook nie enige kanse vat met 'n infeksie wat dié dogtertjie vroeër vanjaar opgedoen het nie.
Die opehartoperasie sou aanvanklik eers in Junie of Julie vanjaar plaasgevind het, maar is deur dokters vervroeg nadat Carli vroeër vanjaar endokarditis opgedoen het, 'n infeksie in die hart wat lewensgevaarlik is.
Van Straten sê nadat dokters gedink het die operasie sal noodgedwonge vandag gedoen moet word, is daar na 'n "marathon-vergadering" egter teen die operasie besluit.
"Carli het 'n baie unieke hart en met die werk wat destyds gedoen is, het sy 'n baie ingewikkelde stelsel in haar bors. Wanneer hulle haar oopmaak, moet alles vervang word wat beteken dat dié hele stelsel uitmekaar gehaal moet word en dan van vooraf opgebou moet word. Dít is byna 'n onbegonne taak waaroor ons sedert die vorige operasie op ses maande senuweeagtig was," verduidelik hy.
Hy vertel dat hierdie "instandhouding" egter die laaste stap is in die pad tot herstel. Na dít, is daar nie veel meer wat dokters chirurgies vir Carli kan doen nie.
"Dit is daarom iets wat ons almal gehoop het om sover as moontlik in die toekoms te laat doen omdat die lewensverwagting hierna nié gegee word nie. Afgesien van die groot moontlikheid dat [Carli] nie die operasie sal maak nie, is dit ook so dat as die operasie verby is, is dit klaar. As sy dán daarna in die toekoms probleme ervaar, wat net 'n kwessie van tyd is, sal daar nie veel wees wat hulle vir haar kan doen nie," verduidelik Van Straten.
Hy is ook nugter en eerlik wanneer hy erken daar is 'n hoë risiko dat die endokarditis weer kan kop uitsteek en dat dit eintlik onvermydelik is.
"Omdat dit ons finale skuif is, is die besluit geneem om 'n bietjie meer tyd te koop en om 'n bietjie meer tyd saam deur te bring. Om [nou] te opereer kan 'n groot fout wees maar om nié [nou] te opereer nie, kan óók 'n fout wees," sê hy oor die moeilike posisie waarin hulle as ouers gewikkel is.
'Ons leef in geloof'
Van Straten weet dat die gesin nou 'n kans moet vat oor wat die beste besluit rondom Carli se gesondheid sal wees, maar klou vas aan hul geloof soos hul nog met elke tree van hierdie moeilike pad doen.
Die Van Straten-gesin vertrou dat die besluit om vir nou nié aan Carli te laat opereer nie, die laagste risiko inhou. "Ons is stomgeslaan deur die wonderlike liefde en genade van ons Vader in die hemel. Ons is baie dankbaar dat God ons en haar dokters gelei het tot dié besluit. [Vandag] sou dalk nie 'n goeie dag vir ons gewees het nie," sê Van Straten.
"As jy nog nooit die krag van God gesien het nie, moes jy vandag hier gewees het. Ons sal 'n bietjie minder slaap as wat ons reeds doen, ons sal 'n bietjie versigtiger wees as wat ons al klaar is en ons sal finansieel agteroor buig, méér as wat ons reeds doen, in die komende dae, weke en maande – hoe lank ons ook al saam het. Maar ons sal voortgaan om God blindelings te volg en doen wat ook al Hy sê, presies soos Hy dit sê."
Dit is in dié stadium onduidelik tot wanneer Carli se opehartoperasie uitgestel is. Sy sal tot dan deur middel van chroniese medikasie behandel word.
"God het ons nog tyd gegee om saam te wees. En enige dag wat jy 'n hospitaal verlaat, is 'n goeie dag," sê Van Straten.
Baie sterkte vir hierdie gesin…ek het trane in my oe en besef net weereens ons het soveel om voor dankbaar te wees elke liewe dag.
Mag die Hemelse Vader julle dra ek liewe tree, elke liewe dag!
Sterkte aan die familie..jul is ons gebede.. mad die Here se goedheid en guns met julle wees..
Ai, Mamma en Pappa ek kan my nie indink hoe moelik dit moes gewees het nie, maar ek is soo dankbaar dat julle so mooi vashou en vertrou op Onse Hemelse Vader. Ek bid lankal reeds vir julle gesin en dit is wat ek ook nou gesoek het om te lees of daar al nuus is van jul pragtige ou dogtertjie, Sterkte aan julle almal en ja geniet haar elke oomblik van die dag.
Ook net n mamma en ouma
Baie sterkte mamma en pappa! Mag God julle toevou en lei om elke dag wat oor is saam in liefde deur te bring!Net God weet wat is sy doel met die mooie ou dogtertjie en wie weet dalk gaan sy nog getuig hoe groot ons God is! Lei ook elke dr wat al die belangrike besluite oor haar lewetjie moet neem!! Ons dra julle almal op in ons gebede
Riaan Van Straten, klein Carli is bevoorreg om 'n Koningskind soos jy in haar span te hê! BLY vasklou aan die Here, ons wil is nie altyd Sy wil nie. Ek bid vir julle pragtige gesin en ook dat God klein Carli styf sal vashou, nou en vir altyd!